ΓΡΑΠΤΗ ΕΡΩΤΗΣΗ E-2550/97 υποβολή: Ria Oomen-Ruijten (PPE) και Karla Peijs (PPE) προς την Επιτροπή (24 Iουλίου 1997)

Θέμα: Αύξηση των φόρων κατανάλωσης από 1ης Ιουλίου 1997

1. Έχει ενημερωθεί η Επιτροπή σχετικά με τα προβλήματα που αντιμετωπίζουν οι ολλανδοί ιδιοκτήτες σταθμών βενζίνης στις περιοχές που συνορεύουν με την Γερμανία και το Βέλγιο όσον αφορά την αύξηση των φόρων κατανάλωσης στο πετρέλαιο ντήζελ και τη βενζίνη που τέθηκε σε ισχύ από 1ης Ιουλίου 1997;

2. Συμβιβάζεται άραγε η αύξηση των φόρων κατανάλωσης που επέβαλε η Ολλανδία στην αμόλυβδη βενζίνη και στο πετρέλαιο ντήζελ με τις προθέσεις της Ευρωπαϊκής Επιτροπής για την επίτευξη μεγαλύτερης εναρμονίσεως εντός της εσωτερικής αγοράς;

3. Μπορεί να αναφέρει η Επιτροπή(βλέπε απάντηση του επιτρόπου κ.Monti στις 9 Οκτωβρίου 1996, επί της γραπτής ερωτήσεως P-2430/96) ((ΕΕ C 60 της 26.2.1997, σελ. 78. )) εάν η αύξηση των φόρων κατανάλωσης στις συνοριακές περιοχές έχει επιπτώσεις και στην διασυνοριακή καταναλωτική κίνηση;Διεξήχθη άραγε διαβούλευση με τις ολλανδικές αρχές κατά την οποία να επισημάνθηκε ότι η αύξηση της Ολλανδίας δεν έχει αρνητικές επιπτώσεις μόνον για τους σταθμούς βενζίνης αλλά και για τους καταστηματάρχες της συνοριακής περιοχής;

4. Δεν θεωρεί η Επιτροπή ότι η Ολλανδία δεν επιτυγχάνει το στόχο της δεδομένου οτι η αύξηση των φόρων δεν σημαίνει περαιτέρω κρατικά έσοδα αφού οι αυτοκινητιστές στις συνοριακές περιοχές θα συνδυάσουν το πλεονέκτημα της μείωσης του φόρου ιδιοκτησίας αυτοκινήτου με εκείνο της προμήθειας βενζίνης μετά τη διάβαση των συνόρων; Κατά συνέπεια πρέπει να αναμένεται μόνον απώλεια θέσεων εργασίας στους σταθμούς βενζίνης και στα καταστήματα στις συνοριακές περιοχές.

5. Έχει επιπτώσεις η απόφαση της Ολλανδίας στο σχεδιαζόμενο πρόγραμμα δράσης για την εσωτερική αγορά το οποίο υπέβαλε η Ευρωπαϊκή Επιτροπή προς το Ευρωπαϊκό Συμβούλιο Κορυφής του Άμστερνταμ;

6. Μήπως φρονεί η Ευρωπαϊκή Επιτροπή ότι αυτή η μονομερής αύξηση σε κράτος μέλος στο οποίο οι τιμές είναι ήδη υψηλότερες από τον μέσον όρο φέρει εγγύτερα τον στόχο της ευρωπαϊκής ενεργειακής φορολογίας και της εναρμονίσεως σύμφωνα με το πρόγραμμα δράσης για την εσωτερική αγορά;

7. Έχει ζητήσει η ολλανδική κυβέρνηση να τύχει εξαιρέσεως στο πλαίσιο του προγράμματος εσωτερική αγορά γι' αυτή την αύξηση των φόρων κατανάλωσης και εάν ναι, ποιά απόφαση έχει ληφθεί ή ποιά σχέδια υπάρχουν;

Απάντηση του κ. Monti εξ ονόματος της Επιτροπής (17 Οκτωβρίου 1997)

1. Η Επιτροπή δεν γνωρίζει αν οι ολλανδικοί σταθμοί καυσίμων αντιμετωπίζουν προβλήματα μεγαλύτερα από αυτά που αντιμετωπίζουν όλες οι επιχειρήσεις που βρίσκονται σε μεθοριακές περιοχές όταν ισχύουν χαμηλότεροι φόροι κατανάλωσης στα γειτονικά κράτη μέλη.

2. Η Επιτροπή, επί σειρά ετών υπερθεματίζει για τη μεγαλύτερη εναρμόνιση των ειδικών φόρων κατανάλωσης, η οποία όμως απαιτεί την ομόφωνη συγκατάθεση όλων των κρατών μελών. Πρόκειται για κάτι που δεν έχει ακόμη επιτευχθεί και τα κράτη μέλη είναι ελεύθερα να εφαρμόσουν τους συντελεστές των ειδικών φόρων κατανάλωσης σε οποιοδήποτε επίπεδο, στο πλαίσιο των διατάξεων της οδηγίας 92/81/ΕΟΚ του Συμβουλίου της 19ης Οκτωβρίου 1992 για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή ((ΕΕ L 316 της 31.10.1992. )). Ο αντίκτυπος στο διασυνοριακό εμπόριο θα αποτελέσει έναν από τους παράγοντες που τα κράτη μέλη ενδεχομένως να λαμβάνουν υπόψη τους κατά τον καθορισμό των φορολογικών συντελεστών.

3. Δεν είναι δυνατόν για την Επιτροπή να εκτιμήσει τις επιπτώσεις των διακυμάνσεων των συντελεστών στους ειδικούς φόρους κατανάλωσης μεταξύ κρατών μελών διότι εξαρτώνται από διάφορες μεταβλητές, μεταξύ των οποίων το μέγεθος των τυχόν διαφορών, οι γεωγραφικές συντεταγμένες και κατά πόσο υπάρχουν και άλλα φθηνότερα προϊόντα που καθιστούν περισσότερο ελκυστική τη διάβαση των συνόρων. Οι μόνες διαβουλεύσεις μεταξύ Επιτροπής και των αρχών των Κάτω Χωρών όσον αφορά την αύξηση των δασμολογικών συντελεστών ήταν εκείνες που πραγματοποιήθηκαν και ήταν απαραίτητες για την έγκρισή τους από το Συμβούλιο βάσει των διατάξεων του άρθρου 8, παράγραφος 4 της οδηγίας του Συμβουλίου 92/81/ΕΟΚ. Η έγκριση εκδόθηκε στις 30 Ιουνίου 1997 ((Απόφαση του Συμβουλίου 97/425/ΕΚ, ΕΕ L 182 της 10.7.1997. )).

4. Εκτός από τον έλεγχο της συμμμόρφωσης των αρχών των Κάτω Χωρών με την κοινοτική νομοθεσία όσον αφορά την παρέκκλιση, η Επιτροπή δεν είναι σε θέση να επιβεβαιώσει ότι το μέτρο επέτυχε τον στόχο του. Πρόκειται για κάτι που μόνον οι αρχές των Κάτω Χωρών μπορούν να κρίνουν.

5. Η πρόταση της Επιτροπής σχετικά με οδηγία του Συμβουλίου για την αναδιάρθρωση του κοινοτικού πλαισίου για τη φορολόγηση των ενεργειακών προϊόντων ((ΕΕ C 139 της 6.4.1997. )) (που περιλαμβάνεται στο πρόγραμμα δράσης της Επιτροπής για την εσωτερική αγορά) δεν περιλαμβάνει στοιχεία όσον αφορά τα ανώτατα όρια των δασμών και επιτρέπει στα κράτη μέλη να εφαρμόσουν διαφορετικούς συντελεστές χωρίς προηγούμενη έγκριση. Ως εκ τούτου, η απόφαση αυτή δεν επηρεάζει το σχέδιο προγράμματος δράσης της Επιτροπής.

6. Η Επιτροπη φρονεί ότι η πλήρης εναρμόνιση αποτελεί μακροπρόθεσμο στόχο και ότι τα συμφέροντα της Κοινότητας βραχυπρόθεσμα θα εξυπηρετηθούν καλύτερα με έναν συνδυασμό συμφωνημένων ελάχιστων συντελεστών που θα αυξάνονται τακτικά και μίας ευρύτερης φορολογικής βάσης σύμφωνα με τα όσα αναφέρονται στην προαναφερθείσα πρόταση.

7. Όπως αναφέρεται παραπάνω στο σημείο 2, τα κράτη μέλη είναι απολύτως ελεύθερα να προσδιορίσουν το επίπεδο των εθνικών τους φορολογικών συντελεστών υπό τον όρο ότι σέβονται τους ελάχιστους συντελεστές που θεσπίζει η κοινοτική νομοθεσία. Ωστόσο, όπως αναφέρεται παραπάνω στο σημείο 3, η φορολογική διαφορά που θεσπίζεται με τη νέα νομοθεσία είχε υποβληθεί στο Συμβούλιο, κατά τα προβλεπόμενα, και είχε εγκριθεί.